Diari Oficial de la Generalitat Valenciana


Sumari del DOGV 5738, del 09-04-2008 (2008/4116)

DECRET 41/2008, de 4 d'abril, del Consell, pel qual es modifica l'article 7 de l'Estatut de l'Entitat Pública de Sanejament d'Aigües Residuals de la Comunitat Valenciana, aprovat pel Decret 170/1992, de 16 d'octubre, del Consell.
-------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2008/04/04/41/dof/vci/html**

### Dades del document

Número de DOGV
:   5738

Data del DOGV
:   09-04-2008

Secció del DOGV
:   I. DISPOSICIONS GENERALS

Número del document
:   2008/4116


Data del document
:   04-04-2008

Organisme emissor
:   Conselleria de Medi Ambient, Aigua, Urbanisme i Habitatge

Tipus de document
:   Decret

Anàlisi jurídica

 Descriptors 

:   * Entitat Pública de Sanejament d'Aigües Residuals de la Comunitat Valenciana
    * institució pública
    * tractament de l'aigua
    * legislació
    * reglament intern
    * aigua residual

DECRET 41/2008, de 4 d'abril, del Consell, pel qual es modifica l'article 7 de l'Estatut de l'Entitat Pública de Sanejament d'Aigües Residuals de la Comunitat Valenciana, aprovat pel Decret 170/1992, de 16 d'octubre, del Consell. [2008/4116]  
La regulació del Consell d'Administració de l'Entitat Pública de Sanejament d'Aigües Residuals de la Comunitat Valenciana està prevista en l'article 17 de la Llei 2/1992, de 26 de març, de Sanejament d'Aigües Residuals de la Comunitat Valenciana, i en l'article 7 de l'estatut d'aquesta entitat, aprovat pel Decret 170/1992, de 16 d'octubre, del Consell.  
La Llei 16/2003, de 17 de desembre, de Mesures Fiscals, de Gestió Administrativa i Financera, i d'Organització de la Generalitat, va modificar l'article 17 de la Llei 2/1992, augmentant de set a nou el nombre de vocals, i el Decret 116/2004, de 9 de juliol, del Consell, va modificar, d'acord amb l'anterior, l'article 7 del Decret 170/1992.  
La Llei 14/2005, de 23 de desembre, de Mesures Fiscals, de Gestió Financera i Administrativa, i d'Organització de la Generalitat, va modificar novament l'article 17 de la Llei 2/1992, augmentant de nou a deu el nombre de vocals.  
La Llei 14/2007, de 26 de desembre, de Mesures Fiscals, de Gestió Administrativa i Financera, i d'Organització de la Generalitat, en el capítol IV, va modificar novament l'article 17 de l'esmentada Llei 2/1992, i estableix la nova estructura del Consell d'Administració, que estarà compost per: un president, que serà el titular de la conselleria a què estiga adscrita l'Entitat de Sanejament d'Aigües; un vicepresident, si és el cas; onze vocals, designats de la manera següent: sis en representació de l'administració de la Generalitat, nomenats a proposta del president del Consell d'Administració, un dels quals podrà ser designat per a exercir les funcions de vicepresident; quatre en representació de l'administració local, nomenats a proposta de la Federació Valenciana de Municipis i Províncies (en aquesta representació haurà de figurar, almenys, un vocal per cadascuna de les tres diputacions provincials), i un en representació de l'administració de l'Estat.  
Així mateix, assistiran a les sessions del Consell d'Administració el gerent de l'Entitat Pública de Sanejament d'Aigües Residuals de la Comunitat Valenciana i el secretari de l'esmentat consell, ambdós amb veu però sense vot.  
Per consegüent, mitjançant aquest decret s'adequa el contingut de l'article 7 de l'Estatut de l'Entitat Pública de Sanejament d'Aigües Residuals de la Comunitat Valenciana, aprovat pel Decret 170/1992, de 16 d'octubre, del Consell, al que disposa el vigent article 17 de la Llei 2/1992, de 26 de març, de Sanejament d'Aigües Residuals de la Comunitat Valenciana.  
Per tot això, de conformitat amb el que estableix l'article 15.1.c) de la Llei 2/1992, de 26 de març, de Sanejament d'Aigües Residuals de la Comunitat Valenciana, i articles 31 i 33 de la Llei del Consell, a proposta del conseller de Medi Ambient, Aigua, Urbanisme i Habitatge i amb la deliberació prèvia del Consell, en la reunió del dia 4 d'abril de 2008,  
DECRETE  
Article únic  
Es modifica l'article 7 de l'Estatut de l'Entitat Pública de Sanejament d'Aigües Residuals de la Comunitat Valenciana, aprovat pel Decret 170/1992, de 16 d'octubre, del Consell, el qual queda redactat com segueix:   
«Article 7  
L'òrgan de govern i administració de l'Entitat de Sanejament d'Aigües és el Consell d'Administració, compost pels membres següents:  
- Un president, que serà el titular de la conselleria a què estiga adscrita l'Entitat de Sanejament d'Aigües.  
- Un vicepresident, si és el cas.   
- Onze vocals, designats de la manera següent:  
· Sis d'ells en representació de l'administració de la Generalitat, nomenats a proposta del president del Consell d'Administració, un dels quals podrà ser designat per a exercir les funcions de vicepresident.   
· Quatre d'aquests en representació de l'administració local, nomenats a proposta de la Federació Valenciana de Municipis i Províncies. En aquesta representació haurà de figurar, almenys, un vocal per cadascuna de les tres diputacions provincials.  
· Un en representació de l'administració de l'Estat, a proposta del delegat del Govern a la Comunitat Valenciana.  
Els vocals exerciran les seues funcions per un període de quatre anys, i podran ser nomenats una o més vegades per períodes de la mateixa duració. Tot això sense perjudici de la possibilitat de ser remoguts en qualsevol moment, a proposta de les administracions respectives, i del seu dret a dimitir o renunciar a la seua condició; en tals casos, els vocals que els substituïsquen exerciran les seues funcions pel temps que reste fins a completar el període de quatre anys.  
El Consell d'Administració, a proposta del seu president, designarà un secretari, que, si no és vocal, no tindrà dret de vot en les deliberacions».  
DISPOSICIÓ DEROGATÒRIA  
Única  
Queden derogades totes les disposicions del mateix rang o d'un rang inferior que s'oposen o resulten incompatibles amb el que disposa aquest decret.  
DISPOSICIÓ FINAL  
Única  
Aquest decret entrarà en vigor l'endemà de la seua publicació en el Diari Oficial de la Comunitat Valenciana.   
València, 4 d'abril de 2008  
El president de la Generalitat,  
FRANCISCO CAMPS ORTIZ  
El conseller de Medi Ambient, Aigua, Urbanisme i Habitatge,  
JOSÉ RAMÓN GARCÍA ANTÓN


Còpia Permalink ELI